**Tengler Johanna**

Novemberi beszámoló

 Kutatásom második hónapjában több, a jövőbeli vizsgálat gördülékeny menetéhez elengedhetetlen módosítást végeztem és megállapítást tettem mentortanárom segítségével, melyeket alább részletezek.

 Kérésére sort kerítettem a korábbi kutatásom alatt összegyűjtött anyag (viseleti darabok, archív képek és általam készített dokumentációk) a módosított szempontrendszer szerinti újbóli átvizsgálására. Tervezem továbbá ezek részletes leltárba vételét, mely a következőket fogja tartalmazni:

1. Archív fotók esetén:
	1. gyűjtés helye és ideje
	2. adatközlő adatai: név, születési dátum, származás (ill. elérhetőség)
	3. a kép készültének ideje és helye
	4. a képen szereplők adatai: név, születési dátum, származás
	5. a kép leírása, jellemzői, további tudnivalók
2. Eredeti viseleti darabok esetén:
	1. gyűjtés helye és ideje
	2. adatközlő adatai
	3. egykori viselője adatai, viselésének részletei hozzávetőleges ideje
	4. szempontrendszer szerinti, részletes leírása\*
3. Viseleti darabról készített dokumentáció esetén:
	1. gyűjtés helye és ideje
	2. adatközlő adatai
	3. egykori viselője adatai, viselésének részletei és ideje
	4. képen látható viselet leírása, jellemzése
4. Interjú során készített hangfelvétel esetén:
	1. felvétel készültének helye és ideje
	2. adatközlő adatai
	3. beszélgetés lényeges pontjainak vázlata
	4. +beszélgetés pontos átiratának elérési helye (ezeket külön dokumentumban tervezem számon tartani)

\*A viseleti darabok formai tulajdonságainak csoportosítására a következő szempontrendszert határoztam meg:

1. Szabás
2. Anyag
3. Szín
4. Minta
5. Díszítés

A fent említett adatokat egy táblázatba rendezve privát adatbázisba szeretném gyűjteni, emellett folyamatban van egy kontaktlista összeállítása, melyben az általam vizsgált településekről már korábban felkeresett ill. a későbbiekben felkeresendő személyek nevét és elérhetőségét gyűjtöm.

 A mentortanárom által ajánlott új szakirodalmat elkezdtem átnézni és kutatásom szempontjából értelmezni, a viseletek általam meghatározott rendszere a továbbiakban várhatóan az olvasottak fényében is módosul. Korábbi szakirodalmamat segítségül hívva pedig kutatásom területének további szűkítésére kerül majd sor, amit a decemberi beszámolóban részletezek – ebben a hónapban már ennek megfelelően tervezem elkezdeni a terepmunkát.

 Megbeszélésünk során mentortanárom továbbá több hasznos tanácsot adott kutatásom elvégzéséhez és az időgazdálkodáshoz, javasolta egy decemberi és egy januári ütemterv elkészítését, melyet szintén a decemberi beszámolóban mellékelek, kutatásom témájának és címének pontos módosításaival együtt.